钦定古今图书集成/明伦汇编/氏族典/第173卷 > 《廖用贤尚友录》 > 钱徽
## 钦定古今图书集成/明伦汇编/氏族典/第173卷 > 《廖用贤尚友录》 > 钱徽

按《唐书钱徽传》：“徽字蔚章，父起。徽，中进士第，居谷城，
观察使樊泽表署掌书记，又辟宣歙崔衍府，入拜左
补阙，以祠部员外郎为翰林学士，三迁中书舍人，加
承旨。以论淮西事忤旨罢职，徙太子右庶子，出虢州
刺史，入拜礼部侍郎。宰相段文昌以所善杨浑之，学
士李绅以周汉宾并诿徽，求致第籍。徽不能如二人
请自取杨殷士、苏巢。”巢者李宗闵婿，殷士者汝士之
弟，皆与徽厚。文昌怒，即奏徽取士，以私访绅及元稹。
时稹与宗闵有隙，因是共挤其非。有诏王起、白居易
覆试，而黜者过半，遂贬江州刺史。转湖州。还迁工部
侍郎，出为华州刺史。文宗立，召拜尚书左丞。会宣墨
麻，群臣在廷，方大寒，稍稍引避。徽素恭谨，不去位，久
而仆，因上疏告老，不许。太和初，复为华州，俄以吏部
尚书致仕。卒，年七十五，赠尚书右仆射。子可复、方义。
可复死郑注时，方义终太子宾客。